O navă care transportă ajutor umanitar a plecat spre Gaza, a declarat președinta Comisiei Europene, potrivit Sky News. Ursula von der Leyen a făcut declarația în Cipru acolo unde efectuează o vizită. Ea a spus că nava organizației caritabile Open Arms din Spania va efectua o călătorie test.
Nava a plecat din portul Larnaca din Cipru și transportă ajutoare alimentare de la World Central Kitchen, o organizație caritabilă din SUA. UE, SUA, Emiratele Arabe Unite și alte țări lansează astfel coridorul maritim pentru a furniza cantități mari de ajutor în Gaza.
Ursula von der Leyen a declarat că Gaza se confruntă cu o "catastrofă umanitară" și că Europa trebuie "să sprijine civilii nevinovați".
Ea a mai spus că speră că sâmbăta sau duminică se va putea deschide în mod oficial coridorul. Anunțul vine la puțin timp după ce președintele Joe Biden a confirmat că americanii vor construi un port în Gaza pentru livrarea de ajutor umanitar.
(sursa: Mediafax)